《九日侍宴太清楼》
宋代·张方平

登高闻旧俗，况此奉尧觞。鸣跸遥空下，层楼颢气傍。

御沟新过雨，苑树未经霜。楚泽丹苞重，吴畦紫穗香。

三侯天纵妙，九节召南章。中岂矜多艺，威将慑四方。

清时人共乐，白日坐间长。近从叨慈渥，区区祝寿昌。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。